Vagyok ollyan legény, mint te (1)
Vagyok ollyan legény, mint te,
Vágok ollyan rendet, mint te.
          Haja czucza, trillalom,
          Elhagyott az én galambom.

Ha nem hiszed, gyere velem,
Fogd meg az én kaszanyelem.
          Haja czucza, trillalom,
          Elhagyott az én galambom.

Elégett a réten a nád,
Jobban szeretem a barnát.
          Haja czucza, trillalom,
          Elhagyott az én galambom.

Akármillyen égett tőke,
Szebb a barnánál a szőke,
          Haja czucza, trillalom,
          Elhagyott az én galambom.

Szőkét ne végy, mert beteges,
Pirosat se, mert részeges;
          Haja czucza, trillalom,
          Elhagyott az én galambom.

Barnát vegyél, az lesz a jó,
Az lesz a jó, ágyba való.
          Haja czucza, trillalom,
          Elhagyott az én galambom.
Népköltészet